
PROHOROVA IELAS NOSAUKUMA MAIŅA UZ SESAVAS IELA

Atklāti balsojot: PAR – 8 (M.Daģis, U.Dūmiņš, G.Kurlovičs, A.Rublis, R.Šlegelmilhs, M.Štāls, V.Švāns, K.Vaivods), PRET – 5 (M.Galkins, I.Konutis, V.Kudrjavceva, A.Pagors, R.Vectirāne), ATTURAS – 2 (M.Buškevics, A.Rāviņš),
Saskaņā ar Nekustamā īpašuma valsts kadastra informācijas sistēmas datiem Jelgavas valstspilsētas pašvaldībai (turpmāk – Pašvaldība) piederošais nekustamais īpašums Prohorova iela, Jelgavā, kadastra numurs 0900 015 0247, sastāv no divām zemes vienībām ar kadastra apzīmējumiem 0900 015 0247 un 0900 015 0800. 
Saskaņā ar Jelgavas pilsētas teritorijas plānojumu ar grozījumiem, kas apstiprināti ar Jelgavas pilsētas domes 2017. gada 23. novembra lēmumu Nr.13/2 “Jelgavas pilsētas teritorijas plānojuma 2009.-2021.gadam grozījumu apstiprināšana un saistošo noteikumu Nr.17-23 “Teritorijas izmantošanas un apbūves noteikumu un grafiskās daļas apstiprināšana” izdošana” zemes vienībām ar kadastra apzīmējumiem 0900 015 0247 un 0900 015 0800 noteiktais funkcionālais zonējums ir Transporta infrastruktūras teritorija (TR).
Laika posmā no 1931. līdz 1967. gadam šajā teritorijā tika lietots ielas nosaukums “Sesavas iela”. Sesavas iela tika izveidota 1931. gadā, kad Jelgavas pilsēta sāka attīstīt teritorijas, kas tai tika piešķirtas pēc 1920. gada agrārās reformas. Sesavas ielas nosaukums pilsētvidē izzuda pēc tam, kad 1967. gadā iela tika pārdēvēta par Prohorova ielu par godu Jelgavas dzelzceļa nodaļas lokomotīves mašīnistam Aleksejam Prohorovam.
Izvērtējot esošo ielas nosaukumu, kā arī saņemto priekšlikumu par ielas nosaukuma maiņu, Prohorova ielas pārdēvēšana, atjaunojot tās vēsturisko nosaukumu – Sesavas iela, veicinātu latviskās un vēsturiski autentiskās pilsētvides saglabāšanu un attīstību, kā arī sekmētu vēsturiskās pēctecības saglabāšanu un stiprinātu Jelgavas vēsturisko vidi
Valsts valodas centrs (turpmāk - Centrs) 2026.gada 16.jūnijā ir sniedzis atzinumu Nr.1-16.1/353 “Par oficiālā vietvārda maiņas priekšlikumu”, saskaņā ar kuru Centrs atbalsta Prohorova ielas nosaukuma maiņu uz “Sesavas iela”, vienlaikus norādot, ka Centrs jau 2022.gadā Tieslietu ministrijai sniedza viedokli, ka Prohorova ielas nosaukuma maiņa pirmšķietami ir atbalstāma.  
Ievērojot minēto un pamatojoties uz Administratīvo teritoriju un apdzīvoto vietu likuma 11.panta trešo daļu un Pašvaldību likuma 10.panta pirmās daļas 6.punktu, Ministru kabineta 2021. gada 29. jūnija noteikumu Nr.455 “Adresācijas noteikumi” 9. un 32.punktu, Ministru kabineta 2012. gada 10. janvāra noteikumu Nr.50 “Vietvārdu informācijas noteikumi” 16.1punktu un 24.1.apakšpunktu,

JELGAVAS VALSTSPILSĒTAS PAŠVALDĪBAS DOME NOLEMJ:
1. Mainīt ielas nosaukumu “Prohorova iela” (nekustamā īpašuma kadastra numurs 0900 015 0247, zemes vienību kadastra apzīmējumi 0900 015 0247, 0900 015 0800) uz nosaukumu “Sesavas iela”.
2. Uzdot Pašvaldības iestādei “Pilsētsaimniecība” organizēt ielas nosaukuma norāžu nomaiņu.
3. Uzdot Sabiedrisko attiecību departamentam nodrošināt informācijas par ielas nosaukuma maiņu publicēšanu Jelgavas valstspilsētas pašvaldības oficiālajā tīmekļvietnē www.jelgava.lv un informatīvajā izdevumā “Jelgavas Vēstnesis”. 

